Diari Oficial de la Generalitat Valenciana


Sumari del DOGV 3340, del 29-09-1998 (1998/8135)

ORDRE de 23 de setembre de 1998, de la Conselleria d'Economia, Hisenda i Administració Pública de desplegament parcial del Decret 94/1996, de 21 de maig, del Govern Valencià, pel qual es regula la gestió del deute públic de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/09/23/(1)/dof/vci/html**

### Dades del document

Número de DOGV
:   3340

Data del DOGV
:   29-09-1998

Secció del DOGV
:   I. DISPOSICIONS GENERALS

Número del document
:   1998/8135


Data del document
:   23-09-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 23 de setembre de 1998, de la Conselleria d'Economia, Hisenda i Administració Pública de desplegament parcial del Decret 94/1996, de 21 de maig, del Govern Valencià, pel qual es regula la gestió del deute públic de la Generalitat Valenciana. [1998/X8135]
  
La regulació de la gestió de l'endeutament, en sentit ampli, de la Generalitat Valenciana, incloent en aquest concepte tant el deute públic, titulitzat o no, com l'endeutament de les seues entitats autònomes i empreses, es troba recollida en el Decret 94/1996, de 21 de maig, del Govern Valencià, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat Valenciana. En desplegament parcial d'aquesta norma es dicta la present ordre, que recull el vessant de l'endeutament de la Generalitat Valenciana que es plasma en deute públic, ja siga titulitzat o no.
  
Els principis generals que, de manera rellevant, informen la regulació continguda en aquesta ordre són els de publicitat, transparència i concurrència, amb les especificitats recollides en les normes aplicables i, en tot cas, els d'igualtat i no discriminació. Aquests principis cal referir-los, a més, al que disposa l'article 4 del text refós de la Llei d'Hisenda Pública de la Generalitat Valenciana, segons el qual la gestió i aplicació dels seus recursos es farà conforme als principis constitucionals de legalitat, eficiència i economia, assegurant en tot moment l'objectivitat en l'activitat administrativa.
  
Tenint en compte aquests principis, els criteris rectors de les operacions realitzades a l'empara de la present ordre s'orienten a la consecució de les proposicions globalment més avantatjoses, i en particular, a l'obtenció del menor cost possible per a la Generalitat Valenciana, siga quina siga la moneda en la qual es pretenga mantenir el risc, l'obertura a nous mercats i classes d'inversors, la diversificació de les fonts de finançament i, en general, tot allò que permeta millorar les condicions aplicables als productes financers emesos per la Generalitat Valenciana.
  
Per tot això, en virtut del que disposa el Decret 94/1996, de 21 de maig, del Govern Valencià, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat Valenciana,
  
ORDENE
  
Article 1. Import del deute que s'ha d'emetre
  
La Generalitat Valenciana, a través de l'Institut Valencià de Finances, emetrà o contractarà a càrrec de l'endeutament de l'exercici econòmic corresponent, deute públic de la Generalitat Valenciana, d'acord amb el que disposa aquesta ordre, dins dels límits establits per les anuals lleis de pressupostos de la Generalitat Valenciana i altra normativa aplicable i sempre d'acord amb el que estableix el Decret 94/1996, de 21 de maig, del Govern Valencià, i les normes de caràcter anual que disposen la creació de deute públic de la Generalitat Valenciana.
  
Article 2. Formalització del deute que s'ha d'emetre
  
2.1. El deute de la Generalitat Valenciana que s'emeta o contracte es podrà emmarcar dins de programes financers, sense perjudici de la realització, amb caràcter excepcional, d'operacions de deute fora d'aquests programes. Els programes podran ser anuals o plurianuals, o corresponents a diferents tipus d'operació.
  
2.2. Es defineix com Programa Financer el marc d'actuació en el qual s'integren operacions de caràcter financer permeses per la normativa reguladora de l'activitat financera de la Generalitat Valenciana, tals com les referents a pagarés, bons obligacions, préstecs o qualsevol altre producte que estiga en funcionament en el mercat, tant en pessetes com en divises. Aquestes operacions tindran un tractament jurídic i comptable homogeni per raó de la seua inclusió en aquest Programa, per això les amortitzacions de les distintes operacions realitzades a l'empara del Programa no implicaran necessàriament la corresponent amortització comptable.
  
Article 3. Termini i amortització
  
3.1. En l'exercici de les seues competències de gestió de l'endeutament de la Generalitat Valenciana, i en el marc establit per la normativa aplicable, l'Institut Valencià de Finances establirà el termini, el volum i les altres condicions del programa per raó de les operacions anuals de deute autoritzades per llei i a les amortitzacions voluntàries a fi de reduir el nivell de deute.
  
3.2. Les amortitzacions comptables del deute inclòs en programes financers seran determinades per resolució de l'Institut Valencià de Finances que fixarà i publicarà el calendari d'amortitzacions, tant del deute inclòs en programes financers com del deute no inclòs en aquests.
  
Article 4. Representació del deute
  
El deute públic de la Generalitat Valenciana que es pose en circulació en virtut d'aquesta ordre, estarà representat en anotacions en compte, títols valors o qualsevol altre document que formalment el reconega, i tindrà les característiques que establisca l'Institut Valencià de Finances.
  
Article 5. Principis generals de l'emissió i/o contractació del deute públic de la Generalitat Valenciana
  
5.1. Les operacions de deute de la Generalitat Valenciana s'ajustaran als principis de publicitat, transparència i concurrència, amb les especificitats, si és el cas, establides en la present ordre i, en tot cas, als d'igualtat i no discriminació.
  
5.2. És competència de l'Institut Valencià de Finances l'elaboració i subscripció de convenis, la regulació del procediment d'adjudicació i altres aspectes referents al finançament de la Generalitat Valenciana, així com de les seues modificacions. Els convenis esmentats recolliran, com a mínim, i sense perjudici de la normativa general aplicable en matèria de convenis subscrits per les administracions públiques, els aspectes següents:
  
Les parts que el concerten i la capacitat jurídica amb què actua cada una d'elles.
  
Objecte del conveni.
  
Instruments que cal utilitzar, les seues característiques i condicions financeres.
  
Procediments d'emissió i contractació.
  
Compromisos de les entitats participants.
  
Compromisos de la Generalitat Valenciana amb les entitats participants.
  
Exclusió i ampliació d'entitats participants.
  
Comunicacions entre les parts.
  
El termini de vigència i, si escau, possibilitat de pròrroga.
  
Naturalesa i jurisdicció.
  
5.3. El contingut d'aquestes disposicions i convenis es veurà informat pels principis següents:
  
Publicitat, transparència i interdicció de l'arbitrarietat en els mecanismes d'emissió o contractació del deute públic de la Generalitat Valenciana.
  
Aplicació de criteris tècnics estrictament juridicoeconòmics per a la resolució dels procediments d'emissió o col·locació de deute públic de la Generalitat Valenciana.
  
Garantir la liquiditat i profunditat del mercat de deute públic de la Generalitat Valenciana.
  
Maximitzar l'eficàcia en la gestió dels recursos financers de la Hisenda de la Generalitat Valenciana.
  
Assegurar la major flexibilitat possible quant a instruments i procediments d'emissió.
  
Periodicitat i continuïtat en l'emissió o contractació de deute públic de la Generalitat Valenciana.
  
Claredat i detall en l'exposició dels compromisos assumits per les parts, així com de les conseqüències derivades de possibles incompliments.
  
Determinació de la naturalesa administrativa d'aquests actes i negocis jurídics.
  
En general, la salvaguarda dels interessos econòmics i jurídics de la Hisenda Pública de la Generalitat Valenciana
  
5.4. En els casos en què no hi haja procediment regulat per conveni, es podrà tenir en compte en l'adjudicació, la capacitat tecnicofinancera per a realitzar l'operació, el grau de col·laboració present i futur amb la Generalitat Valenciana de les entitats financeres, la distribució entre inversors, l'adequació del preu oferit al nivell creditici de la Generalitat Valenciana, els avantatges estratègics de les ofertes i allò recollit en altres convenis.
  
Article 6. Publicitat de les adjudicacions
  
Les resolucions mitjançant les quals s'adjudiquen les operacions de deute recollides en aquesta ordre seran enviades per a la publicació en el Diari Oficial de la Generalitat Valenciana, dins dels 20 dies següents a la data d'adjudicació.
  
Article 7. Operacions de cobertura
  
7.1. La Generalitat Valenciana, a través de l'Institut Valencià de Finances podrà:
  
1. Concertar operacions de productes derivats amb la finalitat de cobrir, totalment o parcialment, riscos de tipus d'interés, de canvi o altres riscos inherents a les operacions d'endeutament de la Generalitat Valenciana, les seues empreses públiques i organismes autònoms i al deute públic en circulació o autoritzat per les anuals lleis de pressupostos de la Generalitat Valenciana.
  
2. Concertar operacions de productes derivats a fi de gestionar el risc de tipus d'interés, el risc de tipus de canvi i, si és el cas, del preu de les mercaderies, en relació amb cobraments i pagaments, siga quina siga la seua procedència o destinació, del pressupost de la Generalitat Valenciana, els seus organismes autònoms i empreses públiques, així com per a cobrir qualssevol riscos derivats d'operacions que alteren directament o indirectament el perfil temporal de les previsions dels seus ingressos i despeses.
  
3. Realitzar operacions de productes derivats que modifiquen l'estructura real del risc procedent, directament o indirectament, tant d'operacions financeres, com d'altres cobraments i pagaments del pressupost de la Generalitat Valenciana, els seus organismes autònoms i empreses públiques, i que puguen traduir-se en un estalvi respecte al resultat teòric d'una estructura de deute de referència sense risc.
  
7.2. Les entitats de contrapartida amb les quals s'establisquen les operacions recollides en aquest article hauran de tenir, per elles mateixa o bé per l'entitat que assumisca, si és el cas, la responsabilitat d'afrontar les seues obligacions, com a mínim, una qualificació creditícia de inversió no especulativa, atorgada per, almenys, una agència de qualificació de reconegut prestigi.
  
DISPOSICIÓ DEROGATÒRIA
  
Queden derogades totes aquelles disposicions d'igual o inferior rang normatiu que s'oposen al que disposa aquesta ordre.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, de setembre de 1998
  
El conseller d'Economia, Hisenda i Administració Pública,


Còpia Permalink ELI